《题龚本立所藏燕文贵云岫图歌》
元代·刘崧

豫章龚郎好文雅，锦轴牙签满书架。示我春云出岫图，云是燕公之所画。

高堂惨淡开林丘，青峰赤谷烂不收。长风浩浩起天末，万壑青云如水流。

松根石头伏羊虎，松顶垂萝绿如雨。伊谁濯足望青天，绝似东归孔巢父。

匡庐巫峡相渺绵，三湘七泽俱可怜。冥鸿萧条洲渚断，风帆杳杳归何年。

吁嗟燕公真绝笔，好手当时称第一。残缣犹带汴京愁，墨色苍茫映寒日。

城楼六月烟尘黄，我亦看云怀故乡。思君如忆图中景，应过水西寻姥冈。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。